Eenvrousukses groei | Netwerk24
Deur Lientjie Mentz 14 Maart 2019 06:00
Loané van SandwykFoto: Colour me Calvin Photography
'n Oudleerling van die Meisieskool Oranje, Loané van Sandwyk (26), werk kliphard aan haar drama-loopbaan, met die derde eenvrouvertoning wat sy binnekort op die planke sal bring.
Loané het ná skool drama en teater aan die Universiteit van die Vrystaat (UV) studeer voordat sy in 2015 haar honneursgraad in kabaret aan die Universiteit Stellenbosch (US) onder Marthinus Basson voltooi het.
Kort nadat sy klaar studeer het, het sy en van haar studentemaats die groep Die 3 Ednas begin. Hulle het onder meer in 2016 die toneelstuk Verplaasop die Vrystaat Kunstefees Vrynge in Bloemfontein opgevoer.
Sedertdien het Loané 'n eiesoortige motiveringskabaret geskep en toneelstukke vir eenvrouvertonings begin skryf.
Sy beskryf dit as komies, maar bemoedigend: "Ons moet lag sodat ons kan beter voel." Sy sê elkeen van haar vertonings moet mense hoop gee.
Haar vertoning Dis nie ek nie, dis jywas in 2017 op die Vrystaat Kunstefees Vrynge te sien en verlede jaar was dit Die Hammers.
Sy het ook verlede jaar haar eerste CD, Knoffelbroodjie, met tien oorspronklike liedjies uitgegee. Sy bespeel talle instrumente, insluitend mondfluitjie, trekklavier, kitaar en ukulele. Oor laasgenoemde sê sy 'n mens voel sommer gelukkig terwyl jy dié instrument bespeel.
Sy het al drie musiekvideo's gemaak wat op kykNET se musiekkanale gespeel word. Sy het dit geniet om die video's te maak en hoop om eendag meer betrokke in die rolprentbedryf te wees.
Sy toer nog met Die Hammers oor die land heen voordat sy op vanjaar se Vrystaat Kunstefees Vrynge te sien gaan wees in haar nuutste produksie, Francie en haar foon. Dié vertoning gaan oor die humoristiese kant van selfoonverslawing.
Loané sê haar gesinslede is haar geestelike mentors en sy is dankbaar vir al die geleenthede wat haar ouers, Christa en Coert, haar gegee het. Sy sê hulle is baie regverdige kritici wanneer dit by haar vertonings kom.